Garasje

En garasje er en bygning til å oppbevare kjøretøy eller fartøy i. Når en garasje er ment for luftfartøy kalles den gjerne hangar. Garasjer kan ha en garasjeport i front slik at kjøretøyet eller fartøyet enkelt kan føres rett inn i garasjen. En garasje uten sidevegg og dør kalles en bilbås (engelsk carport).

I private hus og hjem brukes ofte garasjen til oppbevaring av gjenstander man ikke har behov for så ofte.

Historie
Garasjer oppsto med innførsel av privatbiler i de første tiårene av 1900-tallet. Carl Benz, som oppfant bilen, lot oppføre et lite tårn for seg selv i 1910. I 2. etasje var det et studierom, og på bakkeplan var det satt av plass til parkering og et par store stalldører for å kjøre ut og inn. Dette er verdens første garasje bygget for biler. Bentz' garasje står den dag i dag i Ladenburg, Tyskland. 

I utgangspunktet liknet de første garasjene på vognskjul og stall som fylte samme funksjon for hest og kjerre. Garasjer for biler ble utformet noe mindre ettersom biler ikke trenger mat og stell, og er vanligvis helt eller nesten helt avstengte, ettersom biler (i alle fall i begynnelsen) er adskillig dyrere enn hest og vogn.

Hos etater med utrykningskjøretøy kan garasjen være en viktig del av arkitekturen til etatens bygg. Særlig tydelig er dette på brannstasjoner, der garasjedørene gjerne er det mest typiske kjennetegnete. I dag er det vanlig å bygge garasjer i underetasjen til privathus, og som egne garasjehus eller underjordiske garasjeanlegg i forbindelse med blokker og rekkehus.

 Ulike garasjeporter 
Leddport: Dette er den mest brukte garasjeport-modellen. En leddport er oppbygget av flere elementer som er hengslet sammen, som kjører i en loddrett skinne langs veggen og trekkes vannrett oppover langs taket. Denne portmodellen gir deg maksimalt med plass både i og utenfor garasjen, og man kan parkere helt inntil porten både ute og inne. Den gir også full åpning, da beslagene til porten sitter på innersiden av veggen. En leddport vil ha den best isoleringsevnen.

Vippeport: Vippeport-modellen er konstruert med én seksjon som vippes opp og legges inn under taket i garasjen. Denne modellen åpnes fortere enn en leddport, men den bruker også mer plass og er heller ikke så isolert og tett som andre garasjeport-modeller.

Rulleport: Rulleport-modellen er konstruert av mange små elementer som er hengslet sammen og som rulles opp og samles i en rull. En rulleport tar nesten ingen plass i garasjen, som gjør at du har hele taket fritt til oppbevaring.

Alternativ bruk av garasjer
Garasjer har blitt brukt til en rekke formål foruten oppbevaringsplass for biler. Ofte har de blitt brukt som verksted og for andre aktiviteter som lager mye støy, slik som rock. Dette har vært såpass vanlig at unge, uetablerte grupper ofte kalles «garsjeband», og det har gitt navn til en egen musikkstil, den såkalte garasjerocken fra 1960 og -70-tallet.Hicks, Michael (2001) Sixties Rock: Garage, Psychedelic, and Other Satisfactions. University of Illinois Press. ISBN 0252069153 / ISBN 978-0252069154 Datafirmaet Hewlett-Packard startet opp i en garasje. Denne garasjen er i dag et museum.

 Garasje med utleiedel 

En garasje med leilighet som er godkjent for utleie krever søknad om bruksendring. For å få godkjent utleiedel over garasje stilles det viktige krav til både brannsikkerhet og andre tekniske løsninger som blant annet vinduer, takhøyde, bad og rømningsveier.  

Størrelser
Typiske størrelser for private garasjer (lengde x bredde – ytre vegger):
 Enkeltgarasje: 6,2m x 3,8m (ca. 21,5m².)
 Enkeltgarasje med sidedør (6,2 x 5,6m (ca. 31,5m².)
 Dobbeltgarasje: 6,2 x 6,8m (ca. 39,5 m².)

Se også
 Parkering

 Referanser 

Kategori:Byggverk etter funksjon
Kategori:Parkering